《次韵子瞻记十月十六日所见》
宋代·苏辙

君不见天高后土黄，变化出入唯阴阳。
旋凝细雾作飞雹，复遣震雷追日光。
可怜万物甚微细，坐听百变随颠僵。
深根固蒂无计遁，倏来忽返安能防。
平生未见实惊耳，稍远不知如隔墙。
君看歌舞醉华屋，下有累絷排两廊。
眼前苦乐尚悬绝，空中造化知有亡。
我居宛丘厌凝冱，雪翻海水填陂塘。
但知膏泽利牟麦，恣食饼饵真嘉祥。
山阳所访亦何事，有酒胡不尽一觞。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。